# Tunuliaqutatut allakkiaq

# Maj 2021

# Aqutsinissamut pilersaarusiornermi suleriaaseq pitsaanerpaamik suliaqarneq

Eskild Kirkegaard

Aalisarneq pillugu politikki isumalluutinik iluaquteqarnissamut pingaarnertigut najoqqutassanik pingaarnersiuinernillu imaqartoq aalisarnernut ataasiakkaanut anguniakkat aalajangersimasut aalajangersakkallu aalisarnernut ataasiakkaanut aqutsinissamut pilersaarutini nalinginnaasumik aalajangersarneqartarput. Aqutsinissamut pilersaarutinik atuineq, tassunga ilanngullugu taakku qanoq piareersarneqarnissaannut sunillu imaqarnissaannik siunnersuutit, ilaatigut FAO'p Aalisarnermik aqutsinermut atortutigut najoqqutassiaani allaaserineqarpoq (FAO, 1997: The Technical Guidelines on Fisheries Management).

Aqutsinissamut pilersaarutit aalisarneq pillugu politikkit naammassineqarnissaanut sakkutut pingaaruteqartutut nunani ataasiakkaani kiisalu nunani tamalaani atorneqartarput. Marine Stewardship Councilip ataani aalisarnerup akuerisaanissaanut aalajangiisuussaaq aqutsinissamut periusissiaqarsimanissaq, annerpaamik nungusaataanngitsumik iluaquteqarneq (MSY) pillugu anguniakkamut naapertuuttumik aalisarnermik aqutsinermik qulakkeerisoq.

Aqutsinissamut pilersaarut aalisagaqatigiinnut ataatsinut, aalisagaqatigiit ilaannut, aalisagaqatigiinni immikkoortunut aamma/imaluunniit aalisarnermut ataatsimut arlalinnulluunniit (aalisariutini immikkoortunut) oqaasertalersorneqarsinnaavoq.

Aalisagaqatigiinnut pingaaruteqartunut tamanut aqutsinissamut pilersaarutit siunissami ungasinnerusumi inuiaqatigiit sapinngisamik annertunerpaamik iluaquteqarnissaat pillugu anguniakkamut naapertuuttumik isumalluutinik aqutsinermik qulakkeerinneqataasinnaasut. Aalajangiisuussaaq pilersaarutit piumasarineqartutut pituttuisutut isumaqatigiissutitut suliarineqarnissaat aamma siunissaq ungasinnerusoq uumassuseqarnikkut nungusaataanngitsoq pillugu anguniakkanut naapertuuttoq.

Aqutsinissamut pilersaarut imaqartariaqarpoq:

1. Aalisagaqatigiinnik imaluunniit aalisagaqatigiinnik arlalinnik aamma aalisarnernik kiisalu nunap immikkoortua pilersaarummut ilaasumik allaaserinninneq.
2. Aalisarneq pillugu politikkimi oqaasertalersorneqartumik anguniakkanut naapertuuttumik aqutsineq pillugu anguniakkat erseqqissut. Aalisarnerit aamma aalisagaqatigiit siunissami ungasinnerusumik nungusaataanngitsumik ingerlanneqarneri pillugit anguniakkanik minnerpaamik imaqassaaq, kisianni aamma anguniakkat allat ilaasinnaallutik assersuutigalugu igitsisarneq, saniatigut pisarisuukkat, aalisarnerup pinngortitami ataqatigiinnernut sunniuteqarnera, aamma ingerlataqartut pisassatigut periarfissaqarnerat taakkulu akornanni agguaanneqarnerat.
3. Aalisagaqatigiit pillugit aamma aalisarnerup taakkuninnga sunniuteqarnera pillugu ingerlatsinermi kisitsisit atorlugit anguniakkat, immikkoortoq 2-mi anguniakkanut naapertuuttut. Aalisagaqatigiinnut anguniagaq tassaasinnaavoq taakku ilimanaateqartumik allanneqartumik ima amerlatigissasut annerpaamik nungusaataanngitsumik iluaquteqarnermik (MSY) amerliartoqqissinnaalluni, aamma aalisarneq eqqarsaatigalugu aalisagaqatigiit aamma siunissami MSY-mik qaffasissuseqarnissaanut ataqatigiissinneqarsinnaasumik qaffasissutsimik qaangiissanngitsoq.
4. Anguniakkat allat pillugit ingerlataqarnermi angusassat 2-mi oqaasertalerneqarput. Anguniakkat kisitsisit atorlugit uuttorneqarsinnaasariaqarput takusanilli tunngaveqarsinnaallutik, taakku kisitsisit atorlugit uuttorneqarsinnaanngippata.
5. Anguniakkat taakku angunissaanut piffissaliussat. Pingaaruteqarpoq anguniakkat anguneqarnissaannut piffissaliisoqarnissaa, immikkoortoq 3 aamma 4-mi anguniakkat aallaaviatigut naammassineqarsimanngippata.
6. Aalisagaqatigiinnut TAC-mik aamma imaluunniit pisassiissutinik aalajangersaanermut malittarisassat (pisanik nakkutilliinermi malittarisassat, tuluttut harved control rules), aallaaviatigut immikkoortoq 3-mi nassuiarneqartut anguniakkat angunissaannut naapertuutissapput. Malittarisassanut ilaasinnaapput ukiut akornanni pisassiissutinik iluaquteqarnermi nikerartitsisinnaanermut periarfissat, tamanna ukiut atorlugit uuttuuteqarluni anguniakkat anguneqarnissaat pillugu anguniakkanut akerliunngippat.
7. Immikkoortoq 3 aamma 4-mi anguniakkat anguneqarnissaat siunertaralugu teknikkikkut malittarisassat pilersinneqartut. Taakku tassaasinnaapput kissaatigineqanngitsunik saniatigut pisarisuukkat killeqartinnissaannut imaluunniit imaani avatangiisimut aalisarnerup sunniuteqarnerata killeqartinnissaanut malittarisassat assersuutigalugulu tassaasinnaallutik aalisarnermi sakkutigut, piffissat aalisarfiusut sumiiffinnilu killilersuinerit.
8. Nakkutilliineq pillugu malittarisassat aamma pilersaarummik nutarterineq.

Pilersaarutip aamma uku imarisinnaavai:

1. Pisassiissutit agguarnissaannut malittarisassat.
2. Paasissutissanik katersinissamut pilersaarut, paasissutissanik katersineq pillugu nalinginnaasumik pilersaarutit avataaniittut.
3. Immikkut nakkutilliinissamut malittarisassat, pilersaarutip naammassineqarnissaanut nakkutiginninnermullu pisariaqartut.

Lovfæstning af, at der skal være forvaltningsplaner, der udvikles i samarbejde mellem forskere, brugere og forvaltere, på alle væsentlige bestande ift. fastsættelse af TAC, som bygger på den biologiske rådgivning med indbyggede stabilisatorer ift. udsvingi fangstmulighederne.Det vil sige, at der i forbindelse med forvaltningsplanerne anvendes et armlængde-princip.